
[image: cover]



[image: ]

Om forfatteren

May Britt Skjæret f. 1987 har hatt sansen for å skrive hele livet, men Sjelevandrerne er hennes debut roman for ungdom.

Hun er også en nyskapende artist med bakgrunn i låtskriving og visuell historiefortelling, noe som preger både stemningen og rytmen i språket hennes.

Ideen til historien oppsto gjennom refleksjoner rundt hva det betyr å bære på noe ingen andre ser – og hvor langt vi er villige til å gå for å forstå hvem vi er, og hvem vi tør elske.

Til leseren

Denne historien er tilegnet alle de som noen gang har følt seg fanget, misforstått eller alene.

Eller bare annerledes.

Til de som bærer på sår usett av andre, men likevel fortsetter å tro på noe større.

Til deg som håper, selv når det virker håpløst.

Må du aldri miste troen på at det finnes en sjel der ute som forstår deg – fullt og helt.

Sjelevandrerne er mer enn bare fantasy.

Det er kjærlighet og svik. Kaos og kontroll.

Det handler om å finne ut hvem du er når verden knekker rundt deg – og kanskje reise deg sterkere enn før.

Hvis du kjenner deg igjen i noe av dette – velkommen hjem.




Med evner som hjelper,

og høyere makter som skremmer

Noe mørkt venter i skyggene,

og slår til når du minst venter det

De utpekte er overlevere

— de er sjelevandrere

-Geir-Otto Midtflø Nilsen




MERK: fortellerstemmen er markert med hakeparenteser, som [Leah] og [Alex], for å vise hvem som fører perspektivet i det aktuelle avsnitt




Kapittel 1

Crush og katastrofer

[Leah]

Ringeklokken på Åslia videregående skar gjennom den kalde morgenluften idet jeg slang meg inn døren.

Den jækla lyden var som et evig irriterende bakgrunnsbråk til alt dramaet som alltid skjedde i gangene. Det summet overalt – lav mumling, hvisking, fnising og plutselige rop. Helt klassisk tenåringskaos. Jeg, Leah Johansen, var hun som bare gled stille gjennom alt sammen. Den usynlige. Hjertet mitt banket uregelmessig midt i alt bråket. En rytme som kun tilhørte én person: Alexander Dalseth.

Alex. Bare å si navnet føltes nesten forbudt – som en hemmelighet jeg bare turte å hviske til dagboken min. Dagboken – sliten, med mykt cover og min beste fortrolige – var full av rå, usensurerte tanker om forelskelsen min. En forelskelse så intens at det noen ganger gjorde fysisk vondt i brystet. Sidene var dekket av skriblet innrømmelser og raske skisser av det latterlig perfekte trynet hans.

Der kunne jeg rote meg bort i det kaotiske spindelvevet av crush og frykt som spiste meg opp.

Han var alt jeg ikke var – selvsikker, irriterende sjarmerende, gullgutten fra Vestsund. Han gled gjennom skolen som om han eide stedet. Latteren hans rullet gjennom gangene, og det jækla smilet kunne ha stoppet tiden. Jeg? Jeg sto som vanlig og lot hjernen min kjøre full freakout bak et skap. Tanken på å nærme meg ham, eller bare si noe som helst, sendte frysninger nedover ryggen min. Hva om han lo? Hva om han avviste meg? Hva om jeg sa noe så teit at jeg måtte skifte skole og bytte navn? Bare tanken på total sosial utslettelse lammet meg. Hodet mitt spilte av de potensielle katastrofene på repeat, én verre enn den andre. Angsten gnagde i meg. Jeg tenkte for meg selv: Klassisk Leah – verdensmester i overtenking.

Dagboknotatene mine viste akkurat hvor kaotisk hodet mitt var. En oppføring fra forrige uke lød:

"Kjære dagbok. Så han i dag ved guttedoen. Han og Leander sto og lo av ett eller annet. Øynene hans glitret. Hjertet mitt hamret som en gal tromme. Jeg ville løpe bort, si noe, hva som helst. Men beina mine var limt fast, stemmen nektet å samarbeide. Jepp, klassisk Leah. Nå kan jeg jo bare stå her og se drømmene mine forsvinne."

En annen oppføring, fra dagen før:

" Kjære dagbok. Hadde en drøm i natt. Alex smilte til meg, hånden hans strakte seg mot meg … så våknet jeg. Den harde virkeligheten slo over meg som en iskald bølge. Han kommer aldri til å legge merke til meg. Jeg er bare Leah Johansen, den usynlige jenta."

Ikke at det hjalp å skrive det ned. Noen ganger føltes det som om ordene bare lå der på papiret og stirret dømmende tilbake. Som om de sa: Jasså, så du føler det sånn … Igjen?

Frykten for å bli avvist hang over meg som en konstant skygge – stille, men umulig å riste fra seg. Den slue stemmen i hodet mitt hvisket at jeg ikke var nok, at jeg aldri kom til å få oppmerksomheten hans, at jeg var dømt til å stå på sidelinjen for alltid, usett og uhørt.

Åslia videregående var et sted der det sosiale hierarkiet styrte alt. De populære, som Alex og gjengen hans, regjerte som realitykjendiser i et skjermfritt samfunn. Hver bevegelse ble analysert, hvert ord tolket og overtolket. Vi vanlige dødelige, som meg, listet oss forsiktig gjennom dette kaotiske landskapet, livredd for å trå feil og falle rett ned i den mørke avgrunnen kalt sosial utstøtelse. Det var nesten som usynlige krefter presset deg rundt, en merkelig energi som lå tykt over hele skolen.

Min beste venninne, Millie, skjønte meg. Millie, med sitt fyrverkeri av personlighet og null frykt, var alt jeg ikke turte å være. Hun gled gjennom det sosiale kaoset med en selvtillit jeg bare kunne drømme om. Hun maste stadig på meg om å snakke med Alex, ta sjansen, minnet meg på at jeg også fortjente kjærlighet og lykke. Men uansett hvor fine ordene hennes var, klarte de ikke å dempe den skumle stemmen som holdt meg tilbake.

Forelskelsen min i Alex var et tveegget sverd. Den ga næring til håpløse dagdrømmer og hint om en fremtid jeg lengtet desperat etter, men holdt meg også fanget i et bur av frykt og tvil. Jeg turte aldri å ta sjansen. Det var en evig drakamp mellom håp og panikk, lengsel og fornuft, drømmer og realitet.

Spoiler alert: realiteten vant alltid. Jeg ble stående på sidelinjen, som vanlig. Jøss, Leah, tenkte jeg. Kunne du vært mer klisjé hvis du prøvde?

Så, plutselig en tirsdag ettermiddag, skjedde det jeg aldri hadde sett komme. Under lunsjen, mens jeg satt alene på biblioteket, omgitt av lav rasling fra folk som bladde i bøker, kom Alex inn. Ikke til kompisbordet sitt, men rett mot meg. Hjertet mitt klikket.

Han sto der – øynene møtte mine – og pusten min bare stoppet opp. Biblioteket, som alltid var stille og trygt, føltes plutselig tett og klaustrofobisk, full av elektrisk spenning.

Han satte seg rett overfor meg, med et litt sjenert smil. «Hei, Leah,» sa han, overraskende mykt. «Bra bok.»

Jeg stivnet. Ordene hang i luften og krasjet totalt med alt jeg hadde forestilt meg i hodet. Han snakket til meg. Meg! Okey, han hadde jo snakket til meg før når vi var små. Vi var naboer og lekte sammen ganske ofte. Men det er jo hundre år siden nå. Dette var noe annet. Hjertet mitt hamret så hardt at jeg nesten fryktet folk rundt hørte det.

Jeg klarte bare å nikke dumt, totalt ute av stand til å presse frem en eneste sammenhengende setning.

Så kom spørsmålet som blåste hele systemet mitt.

«Vil du ... vil du gå på ballet med meg?»

Hjernen min gikk rett i svart. Jeg åpnet munnen, men ingenting kom ut. Det han sa bare hang der. Min evige hemmelige crush, som før bare var dagbokdrømmer, hadde plutselig blitt virkelighet. En helt crazy, overveldende virkelighet som slo beina under meg. Pulsen min raste. Spørsmålet hans hadde kastet meg ut i et hav av lykkerus, frykt og totalt følelseskaos jeg ikke ante hvordan jeg skulle håndtere.

Spørsmålet hans hang i luften, som en skjør bro mellom en vill forelskelse og det skumle ukjente som kanskje var starten på noe mer. Hodet mitt gikk i full overtenkingsmodus. Skulle jeg si ja? Nei? Besvime? Hvert eneste sekund føltes som et minutt i sakte film.

Jeg visste – både skremt og giret – at alt, akkurat nå, var i ferd med å snu. Jeg hadde sett tusen filmer der jenta fikk drømmegutten. Det så alltid så latterlig enkelt ut. Men ingen av dem viste panikken – den syrlige klumpen i brystet, skjelvingen i fingertuppene, den idiotiske frykten for å si noe som fikk ham til å snu og gå.

Stillheten strakk seg altfor lenge, tung og klein, og presset mot meg som et fysisk trykk. Den ellers trygge tikkingen fra bibliotekklokken føltes nå som en nådeløs dommer som banket i takt mot hjernebarken min. Hodet mitt, som i stad kjørte fullstendig kaosmodus, var plutselig helt blankt. Ikke én vettug tanke ville stille opp og hjelpe meg.

Jeg hadde mest lyst til å teleportere meg vekk, men beina mine var limt fast. Jeg klarte nesten å høre universet stå og småle av meg. Dette måtte være det merkeligste, rareste og mest uventede øyeblikket i hele mitt tenåringsliv.

Han ventet, tålmodig, blikket rolig men intenst. Den vanlige, kule Alex – skolens gullgutt – var borte. I stedet satt en mer ekte, kanskje til og med litt nervøs versjon. En side jeg aldri hadde sett før. Det var noe fint og samtidig skikkelig skummelt med hvor ekte og nært det plutselig føltes. Jeg fiklet nervøst med kanten på boken min, og prøvde desperat å holde hendene opptatt. Øynene mine fløy rundt i rommet, som om jeg kunne finne en nødutgang fra denne totalt urealistiske situasjonen.

Plutselig hørte jeg Millies stemme inni hodet mitt: «Leah, du fortjener lykke. Ikke la frykten stoppe deg.»

Joda, lett for henne å si.

«Det er greit hvis du trenger tid til å tenke på det,» sa Alex lavt, med et mykt smil. «Ikke noe stress.»

Jeg trakk pusten dypt. Klokken på veggen tikket som en hånlig påminnelse om hvor lenge jeg hadde sittet der og overtenkt alt mulig. Skulle jeg si ja? Nei? Reise meg og løpe?

Han satt rolig, lot som han leste, men blikket hans gløttet stadig mot meg. Det føltes ikke lenger som press, men som en merkelig forståelse.

Til slutt løftet jeg hodet og møtte blikket hans. Pulsen dundret fortsatt, men frykten hadde mistet grepet sitt. Jeg ga ham et forsiktig, skeivt smil.

Alex svarte med sitt eget, varme smil. Akkurat da visste jeg at noe hadde forandret seg. En ny dør hadde åpnet seg, og jeg var klar for å gå inn.




Kapittel 2

Noe med Alex er … feil

[Leah]

De neste dagene var helt ville. Sjokket over at Alex hadde spurt meg, ble sakte byttet ut med håp – selv om nervene fortsatt lå og lurte.

Skolen føltes som et minefelt, og alt med Alex var som å balansere på en knivsegg uten sikkerhetsnett.

Skoleball hadde alltid vært min private skrekkfilm: høy musikk, masse folk, altfor mange øyne. Jeg holdt meg alltid i utkanten sammen med Millie. Hun var mitt anker, den eneste som forsto kaoset i hodet mitt. Uten henne? Null sjans.

Denne gangen var det annerledes. Når Alex ba meg med, var det fortsatt et virvar av lys, høy musikk og blikk som fulgte meg overalt. Jeg følte meg som hovedrollen i en film jeg aldri hadde meldt meg på.

Jepp, dette skjer bare i film, tenkte jeg tørt for meg selv.

Men Alex, til hans ære, håndterte det som en proff. Han skjermet meg, avledet de kleineste spørsmålene, og introduserte meg for vennene sine som om jeg alltid hadde vært en del av gjengen. Jeg følte meg som en fremmed i mitt eget liv. Som om noen hadde byttet manus og gitt meg rollen som hovedpersonen i en romantisk komedie, mens jeg fortsatt prøvde å pugge replikkene til birollen som aldri ble lagt merke til.

Med armen rundt midjen min på dansegulvet føltes han nærmere enn noensinne.

Men bak fasaden hans skimtet jeg noe annet.

Noe uro. Noe han ikke viste.

Millie hadde pushet meg til å ta sjansen, ja – men nå var hun skeptisk. For både hun og jeg hadde merket at Alex hadde oppført seg litt annerledes de siste dagene. Vi krøp sammen i den lille sofaen i leiligheten min, delte hemmeligheter og bekymringer, og Millie minnet meg alltid på å holde øynene åpne.

En kveld, mens jeg lå i sengen og facetimet med Millie, sa hun det jeg hadde prøvd å skyve bort.

«Leah,» sa hun lavt. «Han er … annerledes.

Ikke bare fra den Alex alle kjenner, men fra den du har fortalt meg om før.» Hjertet sank. «Hva mener du?» spurte jeg, prøvde å skjule skjelvingen i stemmen.

«Det er subtilt, men det er der. Som om han spiller en rolle. Og noen ganger ser jeg noe annet under, noe mørkere.»

Hun traff en nerve. Jeg hadde sett det selv: et hardt blikk, en spenning i kjeven, holdningen som plutselig skiftet. Små tegn jeg hadde prøvd å ignorere.

«Kanskje du bare overtenker det,» sa jeg svakt.

Notat til meg selv: Bra jobbet, Leah! Kunne du ha sagt noe mer idiotisk?

Men tvilen hadde allerede sneket seg inn, som en sprekk i min rosa lykkeboble.

***

Jeg elsket de stille øyeblikkene, langt unna skolekaoset. Med Alex føltes alt trygt, varmt og litt for godt til å være sant. Han hvisket søte ting, hånden hans strøk lett over armen min, blikket var intenst. Det var både beroligende og forvirrende. Likevel gnagde en uro. Noen ganger var det noe mørkt i blikket hans. Perfekt fasade, men vaklende grunn. Jeg burde reise meg opp og gå. Men jeg satt der. Og stirret. Og, ja – likte det litt for mye.

***

Dagen etter skoleballet gikk Alex og jeg hjem fra skolen sammen. Stillheten var rar, men spennende. Gatelysene kastet lange, creepy skygger over fortauet. Plutselig stoppet han og tok forsiktig tak i armen min. Blikket hans var intenst, og det sendte frysninger gjennom meg.

«Leah,» hvisket han med lav, hes stemme, «det er ting du ikke vet om meg.»

Hjernen min gikk rett i alarmmodus. Bra, Leah. Nå er du offisielt hovedpersonen i en skrekkfilm.

Uroen jeg hadde kjent lenge eksploderte. Fasaden hans smuldret. Alt det fine, trygge bleknet og ble til ren panikk. Eventyret var over. Nå sto jeg midt i noe mørkt og farlig, med en ekkel følelse av at det bare var starten på et mareritt jeg ikke ante hvor ville ende.

